दौसा। चोरों ने पुलिस की नाक में दम कर रखा है। पुलिस गश्त कर रही है, बावजूद इसके चोरों ने सोमवार रात 4 दुकानों के ताले तोड़े औऱ् शटर काटकर लाखाें का सामान ले गए। मंगलवार सुबह लोगों को चोरी का पता चला तो लोगों ने पुलिस के खिलाफ नारेबाजी की। दूसरी ओर कोतवाली पुलिस चोरी की रिपोर्ट दर्ज करने के बाद कार्रवाई नहीं कर रही।
दिसंबर में ही चोरी की 8-10 बड़ी वारदातें हो गईं, इनमें से एक का भी खुलासा नहीं कर पाई। चोरी की चारों वारदात सोमवार रात जयपुर रोड बाइपास तिराहा इलाके में हुई। मनीष किराना स्टोर का शटर काटकर चोर दुकान के अंदर घुसे और 15 हजार नकद, 5 टीन घी, सिगरेट के 20 डंडे तथा करीब 7 हजार रुपए के रिचार्ज कार्ड ले गए। चोरी की वारदात का सुबह करीब 3 बजे पता चला, लेकिन तब तक चोर सामान को तो पार कर चुके थे।
दुकान में आवाज आने पर मनीष गुप्ता के परिजन बाहर निकले तो दो जने भागते दिखाई दिए। चोरी की दूसरी वारदात रामसहाय-रामप्रकाश की परचून की दुकान में हुई। चोर ताला तोड़कर 4 टीन घी, बीड़ी-सिगरेट के पैकिट और 15 हजार नकद ले गए। चोरों ने तीसरी वारदात भूमिका इलेक्ट्रिकल्स दुकान में की, जहां से करीब 5 हजार रुपए के तांबे के वायर ले गए। चोरों ने एक पंक्चर की दुकान को भी नहीं बक्सा। चोर पंक्चर की दुकान से करीब 2 हजार रुपए के औजार और 3 हजार रुपए ले गए।
23 दिन में 8 वारदात
> 29 दिसंबर को जयपुर रोड बाइपास तिराहा इलाके में 4 दुकानों में चोरी।
> 24 को शहर में विधायक निवास के सामने एवं पंडितपुरा में चोरी।
> 18 को कालाखो में एक ही रात में चोरी की तीन वारदात
> 12 को सैंथल मोड़ पर दो दुकानों से जेवर हजारों की चोरी।
> 11 को महादेव नगर में सर्राफा की दुकान में चोरी। उधर छारेड़ा में दो कार चोरी।
> 8 को दौसा में एक रात में 10 बाइक चोरी। बांदीकुई में मोबाइल दुकान में लाखों की चोरी। सिकंदरा चौराहे पर दुकान में चोरी।
> 7 को सैंथल में ठेके से 3.25 लाख की शराब चोरी। कुंडल में स्कूल से कंप्यूटर चोरी।
> 6 दिसंबर को जिला चिकित्सालय में नर्सिंग कर्मी का मोबाइल चोरी।
पुलिस की कार्यशैली पर संदेह
शहर में चोरी की बढ़ती वारदातों को देखते हुए लोगों में पुलिस के खिलाफ आक्रोश है। रविवार को कोतवाली थाने पर लोगों के प्रदर्शन और सोमवार को आईजी डी.सी. जैन को ज्ञापन देकर लोगों ने पुलिस की कार्यशैली पर सवाल उठाए थे। कांग्रेस ओबीसी प्रकोष्ठ के जिलाध्यक्ष कमलेश जाकड़ सहित शहर के लोगों का कहना है कि चोरों में पुलिस का खौफ खत्म हो गया है। लोगों में पुलिस के खिलाफ आक्रोश है। पुलिस की कार्रवाई सिर्फ वारदात होने पर रिपोर्ट दर्ज करने तक ही सिमट कर रह गई है। जाकड़ का कहना है कि पुलिस चोरी की वारदातों पर अंकुश लगाने में नाकाम है। लोगों ने चेतावनी दी है कि चोरी की वारदातों का खुलासा नहीं हुआ तो पुलिस के खिलाफ धरना प्रदर्शन किया जाएगा।
hin_Deva hin_Deva hin_Deva bho_Deva bho_Deva bho_Deva hin_Deva hin_Deva bho_Deva bho_Deva bho_Deva bho_Deva hin_Deva hin_Deva